b'\n_START_ARTICLE_\nStyrbj\xc3\xb6rn (fregatti)\n_START_PARAGRAPH_\nStyrbj\xc3\xb6rn oli Ruotsin rannikkolaivaston h\xc3\xa4meenmaa-luokan soutufregatti.\n_START_SECTION_\nRakentaminen\n_START_PARAGRAPH_\nAlus valmistui Fredrik af Chapmanin piirustusten mukaan rakennettuna Tukholmassa kev\xc3\xa4\xc3\xa4ll\xc3\xa4 1790._NEWLINE_Aluksen pituus oli 44 metri\xc3\xa4, leveys 8,3 metri\xc3\xa4 ja syv\xc3\xa4ys 2,8 metri\xc3\xa4. Siin\xc3\xa4 oli t\xc3\xa4ysi fregattitakila. Airopareja oli 20 ja kutakin airoa k\xc3\xa4sitteli nelj\xc3\xa4 miest\xc3\xa4. Aluksen aseistuksena oli 24 kpl 12 naulan ja 2 kpl 12 naulan kanuunaa sek\xc3\xa4 16 kolmen naulan nikhakaa. Miehist\xc3\xb6\xc3\xa4 aluksella oli 305 henke\xc3\xa4, muonaa riitti kolmeksi kuukaudeksi ja juomia kuudeksi viikoksi.\n_START_SECTION_\nPAlvelusk\xc3\xa4ytt\xc3\xb6\n_START_PARAGRAPH_\nStyrbj\xc3\xb6rn oli k\xc3\xa4rkialuksena "Viipurin kujanjuoksussa" 3. hein\xc3\xa4kuuta 1790 ja viikkoa my\xc3\xb6hemmin puolustuslinjan keskustan johtoaluksena Ruotsinsalmen toisessa meritaistelussa 9. hein\xc3\xa4kuuta._NEWLINE_Viaporissa talvehtimassa olleet Styrbj\xc3\xb6rn ja sen sisarlaiva Hjalmar j\xc3\xa4iv\xc3\xa4t Ven\xc3\xa4j\xc3\xa4n keisarikunnan laivastolle  toukokuussa 1808 linnoituksen antautuessa._NEWLINE_Stybj\xc3\xb6rnin palvelu vieraan lipun alla j\xc3\xa4i kuitenkin lyhyeksi: jo 17. - 18. elokuuta 1808 olleessa L\xc3\xb6v\xc3\xb6n kahakassa Kemi\xc3\xb6ss\xc3\xa4 ruotsalaiset kapteeni Otto Gustaf Nordenskj\xc3\xb6ldin ja luutnantti A. Dreijerin johtamat, 24 barkassista ja tykkisluupista englantilaismallisesti kootut hy\xc3\xb6kk\xc3\xa4ysosastot k\xc3\xa4viv\xc3\xa4t alusten kimppuun y\xc3\xb6n pimeydess\xc3\xa4. Sekaannuksen johdosta onnistuttiin valtaamaan vain Styrbj\xc3\xb6rn ja pienempi jahti Aglae, Hjalmar j\xc3\xa4i ven\xc3\xa4l\xc3\xa4isille. _NEWLINE_Aluksia l\xc3\xa4hdettiin viem\xc3\xa4\xc3\xa4n kohti omaa satamaa, mutta ven\xc3\xa4l\xc3\xa4isten vastaiskun johdosta Styrbj\xc3\xb6rn ajautui ohjauskyvytt\xc3\xb6m\xc3\xa4n\xc3\xa4 karille ja jouduttiin hylk\xc3\xa4\xc3\xa4m\xc3\xa4\xc3\xa4n. Alus sytytettiin palamaan vet\xc3\xa4ydytt\xc3\xa4ess\xc3\xa4 ja se tuhoutui t\xc3\xa4ysin ruutivarastojen r\xc3\xa4j\xc3\xa4ht\xc3\xa4ess\xc3\xa4.'